  Майя Бывальцева Удмуртиысь зоопарклэн кивалтӥсез Светлана Малышева Зоопаркъёслэн но аквариумъёслэн ассоциацизылэн азьвалтэтаз пыриз, со 30-тӥ инвожое Москваын кылдытэмын вал. Ассоциацилэн кивалтӥсез луиз Москваысь зоопарклэн президентэз Владимир Спицин, нош координаци кенешлэн тӧроез — Москваысь зоопарклэн валтӥсь директорезлэсь ужзэ быдэсъясь Светлана Акулова. Выль огазеяськонлэн нырысетӥ ужпумез — пӧйшуръёсты нимысьтыз ужъюртъёсын возён куронъёс сярысь федерал катлэсь ӵектоссэ дасян. Али со удыс катрадлыкен нокызьы радъямын ӧвӧл. Озьы «контактной зоопарк» шуонъёсын нюръяськыны чаклало. Берло аръёсы соос кунысь тросаз вузкарон центръёсын но кылдылӥзы. «Вузкарон центръёс сярысь верано ке, мон сямен со туж умойтэм. Со Росси Федерациын гинэ вань. Мон малпасько, кат луиз ке, кытын гожтэмын луоз, кин паркез кылдытыны быгатэ, пӧйшуръёсты возён куронъёс, соку гинэ югдур тупатскоз. Нош туннэ ми усьтэм инбам улын музее лыктӥськомы, нош отын гурт кечьёс, ыжъёс, верблюдъёс, озьы ик гондыръёс, балянъёс думетын уло. Мон малпасько, со туж шонертэм. Сьӧсь пӧйшурлы вольер кулэ, отын со адямиослэсь, нош адями солэсь висъямын луоз», — вераз Светлана Малышева иворъёсъя «Удмуртия» агентстволэн корреспондентэзлы. Чакланъёсъя, кутэм кат зоомагазинъёсын вузаськись пӧйшуръёсты возён вылэ но вӧлмытэмын луоз. Озьы ик выль ассоциация зоопаркъёслэн кивалтӥсьёссылэсь кусыпъёссэс юнматоз. Огазе люкаськыса, соос удысысь лэчыт ужпумъёсты эскерозы но сэрттозы-пертчозы, мукет кунъёсысь ассоциациосын кусыпъёс герӟалозы. Зоопаркъёс сяна, ассоциацие океанариумъёс, дельфинарийёс, пинал натуралистъёслэн центръёссы пырыны малпало. Кӧня ёзчиосыз луоз ассоциацилэн, али пусйымтэ на, но чакланъёсъя, отчы быдэс Россиысь 40 пала огазеяськонъёс пырозы. Тегъёс: Мерлык Ижкар Зоопарк Удмуртия Россия  